Velnių darbai
Amalviškių ežeras yra Marijampolės apskrityje. Kartą velniai per tą ežerą nutarė padaryti tiltą, nes rengė vestuves ir norėjo per tą tiltą važiuoti. Kelias naktis tampė, nešė akmenis iš visų laukų ir skandino į ežerą. Vienam velniui benešant akmenį, užgiedojo gaidys. Jis metė akmenį ant žemės ir pats puolė ant jo. Ir dabar dar yra tas akmuo, ir ant akmens velnio paveikslas. 

Kiti du velniai, senis ir jauniklis, nešė nuo Trakų kalno po maišelį smėlio. (Trakų kalnas yra Marijampolės apskrityje, Jievaravo valsčiuje, Meškynų kaime.) Kai jiedu atėjo į vidurį palių, sugiedojo gaidys. Metė jie tuos maišus žemėn. Maišai plyšo ir smėlis išbiro. Ir dabar paliose yra du smėlio maišeliai (kalneliai): vienas didesnis, antras mažesnis. (Palios yra Marijampolės apskrityje prie Amalviškių ežero. Tai pelkės paliomis vadinamos.)

Padavimai
Padavimai apie akmenis
Padavimai apie velnią